Նատաշա Նինկովիչ

Նատաշա Նինկովիչ (, ), կինոյի և թատրոնի սերբ դերասանուհի, ով առավել հայտնի է «Փրկիչը», «Կյանք ու պատերազմ», «Մասնագետ», «Թակարդ» ֆիլմերում իր դերակատարումներով։ Մի շարք հեղինակավոր մրցանակների դափնեկիր, հայրենական ու միջազգային կինոփառատոններում բազմից արժանացել է լավագույն դերասանուհու կոչման։

Կենսագրություն 
Նատաշա Նինկովիչը ծնվել է 1972 թվականի հուլիսի 22-ին Հարավսլավիայի Սոցիալիստական Ֆեդերատիվ Հանրապետության Տրեբինյե քաղաքում (ներկայում՝ Սերբական Հանրապետություն, Բոսնիա և Հերցեգովինա)՝ Բրանկո և Միլենա Նինկովիչների ընտանիքում։ Հայրենի քաղաքում ավարտել է միջնակարգ դպրոցը, ինչից հետո մեկնել է Բելգրադ և ընդունվել Բելգրադի համալսարանի դրամատիկական արվեստի ֆակուլտետ, որտեղ սովորել է պրոֆեսոր Վլադիմիր Եվտովիչի մոտ։ Նատաշա Նինկովիչի համակուրսեցիներն են եղել այնպիսի հայտնի արտիստներ, ինչպիսիք են Վոին Չետկովիչը, Սերգեյ Տրիֆունովիչը և Նեբոյշա Գլագովեցը։ Նատաշա Նինկովիչը համալսարանն ավարտել է 1994 թվականին։

Կինոյում նկարահանվել Նատաշա Նինկովիչն սկսել է համալսարանում սովորելու տարիներին՝ 1989 թվականին. նա էպիզոդիկ դերեր է կատարել «Լավագույնը» և «Հոլիվուդի երեք տոմս» ֆիլմերում։ Հայտնի է դարձել 1998 թվականին, երբ նկարահանվել է ամերիկյան «Փրկիչը» ֆիլմի գլխավոր դերերից մեկում։ Ֆիլմը նվիրված էր Բոսնիական պատերազմի ողբերգական դեպքերին։ Այդ դերակատարկան համար Նինկովիչն արժանացել է մի շարք հեղինակավոր կինոմրցանակների, մասնավորապես Սոչիում կայացած «Կինոտավր» կինոփառատոնում ճանաչվել է լավագույն դերասանուհի, Նիշում կայացած սերբական կինոփառատոնում արժանացել է մի քանի մրցանակների։

2003 և 2004 թվականներին Նատաշա Նինկովիչը նկարահանվել է «Մասնագետ» ֆիլմում և «Խառը ամուսնություն» հեռուստասերիալում համապատասխանաբար։ 2006 և 2007 թվականներին նշանակալի են եղել նրա դերերը «Խենթը, խճճվածը, նորմալը» սերիալում և «Թակարդ» ֆիլմում, որը նույնպես արժանացել է տարբեր հարգի մի շարք մրցանակների։ 2008 թվականին նկարահանվել է «Վիրավոր արծիվը» ֆիլմի գլխավոր դերերից մեկում։

Նատաշա Նինկովիչը բազմաթիվ դերերով հանդես է եկել Բելգրադի Ազգային թատրոնի բեմում։ Արժանացել է մի քանի թատերական մրցանակների. 2002 թվականին նրան շնորհվել է «Կոմեդիայի օրեր» փառատոնի մրցանակ «Ամռան գիշերվա երազ» ներկայացման մեջ կատարած դերի համար։ 2005 թվականին Բելգրադի դրամատիկական թատրոնի կողմից ճանաչվել է լավագույն դերասանուհի «Տրանսիլվանիա» ներկայացման մեջ իր դերակատարման համար։ Երեք անգամ ճանաչվել է Բելգրադի Ազգային թատրոնի լավագույն դերասանուհի (2001, 2002, 2010)։

Նատաշա Նինկովիչը բնակվում է Բելգրադում։ Ամուսնացած է Նենադ Շարենացի հետ։ Նրանք ունեն երկու երեխա՝ երկվորյակներ Լուկան ու Մատիան։

Ֆիլմագրություն 

|

Ծանոթագրություններ

Արտաքին հղումներ 
 

Սերբ դերասանուհիներ
Սերբ սցենարիստներ